Eniten kirpaisi sosiaalipummiksi haukkuminen. Yli kymmenen vuotta jatkunut työttömyys ei ollut kovettanut Tuovi Laaksoa niin paljon, etteivätkö ihmisten puheet olisi satuttaneet. Siksi hän välillä vastasi kyselijöille, että hänellä on työpaikka, vaikkei ollutkaan.

– Kun jäin työttömäksi, se tuntui aivan uskomattomalta. En tiennyt, miten elämä muuttuu. Se muuttui valtavasti. Rahat oli vähissä ja piti karsia pois ihan pienetkin asiat. Enää en tilannut lehtiä, enkä ostanut vaatteita. En voinut mennä elokuviin. Se oli shokki.

Työttömyys leimaa ihmisen, eikä leima meinaa pesemälläkään lähteä. Tuovi Laakso

– Sitä ei ymmärrä ennen kuin sen joutuu kokemaan itse. Työttömyys leimaa ihmisen, eikä leima meinaa pesemälläkään lähteä.

Yrjö Jokelainen jäi työttömäksi atk-alalta vuonna 2005.

– Kyllähän se aikansa otti. Oli selkäkipua ja olin masentunut. En tiedä kumpi enemmän masensi, työttömyys vai kivut. Siinä on kaksi puolta. Nyt kun muistan tarpeeksi ulkoilla ja käydä salilla, niin mielikin on virkeämpi.

Tuovi Laaksolla on vuoden työpesti ompelijana Vantaan Työttömissä. Mikko Ahmajärvi / Yle

"Ei passaa antaa periksi"

Työttömien määrä on laskenut vuodentakaisesta, mutta pitkäaikaistyöttömiä muutos parempaan ei koske. Heitä on 125 000, mikä on 12 000 enemmän kuin vuosi sitten. Työ- ja elinkeinoministeriön mukaan pitkäaikaistyöttömien osuus kaikista työttömistä ei ole koskaan ollut Suomessa niin suuri kuin nyt.

Meitä on paljon. Ei olla yksin tässä ahdingossa. Tuovi Laakso

– Meitä on paljon. Ei passaa antaa periksi. Kun näkee samanlaisessa tilanteessa olevia ihmisiä, siitä saa voimaa. Ei olla yksin tässä ahdingossa, Tuovi Laakso sanoo.

Hän ei voi ymmärtää, miksi avoimia työpaikkoja ei saada täytettyä.

– Uskomattomalta tuntuu, miten niin voi olla? Sanotaan, että on paljon avoimia työpaikkoja ja sitten paljon työttömiä. Mikä on, että ne eivät kohtaa toinen toisiansa?

– Minullekin aina kursseilla toitotettiin, että piilotyöpaikkoja, on Tuovi piilotyöpaikkoja. Pitäisi olla erikseen kursseja, jotka edesauttaisivat löytämään niitä piilotyöpaikkoja.

60-vuotiaiden vantaalaisten, Yrjö Jokelaisen ja Tuovi Laakson puheessa kuuluu vuosien työkokemus työttömyydestä: tukityö, koulutus, palkkatuki, työnhakukurssi, pätkätyö, työkokeilu ja kuntouttava työtoiminta...

Työn pitäisi olla mielekästä ja kunnon työtä, eikä mitään pilaa. Yrjö Jokelainen

Yrjöä ihmetyttää osa töistä, joita pitkäaikaistyöttömille tarjotaan.

– Työn pitäisi olla mielekästä ja kunnon työtä, eikä mitään pilaa, että vain istutaan ja ollaan olevinaan ja tekevinään jotakin. Se kyllästyttää. Ei sellainen työ vetele.

Tuovi on törmännyt töitä hakiessaan ikärasismiin. Yrjö on nähnyt, että yli 50-vuotiaana työpaikan saaminen vaikeutuu.

– Varsinkin iäkkäämmille on ongelma, mistä niitä töitä saisi. Vanha osaaminen on romukopassa, eikä sillä mitään tee, Yrjö Jokelainen sanoo.

Yle Uutisgrafiikka

Vertaistukea muilta työttömiltä

Vantaan Työttömien yhdistyksestä on tullut molemmille tärkeä paikka. Tiloissa on tarjolla vertaistuen lisäksi ruokaa, kirjoja ja kirpputori. Yhdistykset myös tarjoavat työttömille töitä.

Työttömien yhdistyksiä perustettiin eri puolille Suomea etenkin 1990-luvun lamavuosina. Niiden määrä on tipahtanut vajaasta kolmestasadasta alle sataan. Vantaallakin tulevaisuus on vaakalaudalla, koska ensi vuoden rahoituksesta ei ole varmuutta.

Tuovi ja Yrjö toivovat, että toiminta jatkuu.

– Yhdistyksestä on tullut minulle rutiini. Täällä on se porukka, jolle olen asioistani puhunut, ja ventovieraatkin tulevat puhumaan minulle ongelmistaan. Kai se helpottaa heitäkin.

Yrjö Jokelainen tulee paikalle lähes päivittäin. Tänään hän järjestelee muovilaatikoita, joissa on tarjolla ilmaisia leipiä. Kyltissä kerrotaan, että niitä saa ottaa yhden, jotta kaikille riittää.

– Nuoret eivät tule. Kävijät ovat iäkkäitä ja joukossa on myös eläkeläisiä. Huomaa, että heilläkin on ongelmia ja heilläkään eivät rahat riitä. Se on sosiaalinen tapahtuma tulla aamulla tänne kahville. Samalla saa ilmaista ruokaa.

Yrjökin on haaveillut eläkepäätöksestä.

– Tällä hetkellä ei ole hakemusta vetämässä. Kahdesti hain ja kahdesti hakemus hylättiin. Enää en hae. En halua pettyä.

Yrjö Jokelainen auttaa ruoan jakamisessa Vantaan Työttömien yhdistyksessä. Mikko Ahmajärvi / Yle

Perheeltä tukea

Tuovi Laaksolla on vuoden palkkatukityö ompelijana Vantaan työttömien yhdistyksessä. Hän korjaa ihmisten vaatteita. Hyllyllä odottavat korkeat pinot tilauksia. Työ päättyy tammikuussa.

– Olen onnellinen. Tulen jokaisena aamuna iloisena töihin ja lähden iloisena. Teen edes jotain ja saan päiväni kulumaan.

Minulla on hyvä mies. Hänkin on työtön. Tuemme toisiamme. Tuovi Laakso

Tuovi Laaksolle ja Yrjö Jokelaiselle on selvää, mikä tuo elämään iloa.

– Se on perhe. Kun lapsenlapset käyvät, niin sen jälkeen on taas virkeämpi, Yrjö sanoo.

– Minulla on hyvä mies. Yhdessä mennään. Hänkin on työtön. Tuemme toisiamme. Se on se ihana asia.